Демократијата во Источна Европа во опаѓање, Македонија „полу-консолидирана демократија“
Ова е заклучокот на истражувачкиот институт Фридом Хаус со седиште во САД, во вчера објавеното годишно истражување Нации во Транзиција
Порастот на популизмот наштетува на демократијата во некои од поновите членки на Европската унија, тврди Фридом Хаус во извештајот. Полска, Унгарија и Словачка се издвојуваат како земји во кои опаднале демократските стандарди, поради поларизација на власта и големи политички поделби. Македонија меѓу вкупно 29-те земји - нации во транзиција - го дели 13-тото со Албанија. На прво место е Словенија, а на дното Туркменистан. Македонија е во подгрупата земји рангирани како полу-консолидирани демократии, со непроменет рејтинг од минатата година - 3,82, според скала на која 1 означува најголемо, а 7 најмало ниво на демократски развој. Во подгрупата пред Македонија се Романија, Србија и Хрватска, а зад неа - Црна Гора. „Македонија продолжи да се фокусира на донесување законска рамка за широки владини реформи, како што е зацртано со Охридскиот договор и процесот на пристапување на ЕУ, при што допрва треба да се испита поголем дел од применетото. И покрај подобрувањата во изборниот систем, одзивот на гласачите во 2006-та драстично опадна. Според проценките, на граѓанскиот сектор му недостасува капацитет и постојан прилив на средства. Реформата беше насочена и на судството што долги години пати од одолговлекување на судската постапка. Во 2006-та, Европскиот суд за човекови права забележа четири прекршоци од ваков вид“, се вели во резимето на извештајот за Македонија.